b'\n_START_ARTICLE_\nSil\xc3\xb3 (Israel)\n_START_SECTION_\nHist\xc3\xb2ria\n_START_PARAGRAPH_\nFou a Sil\xc3\xb3 on el profeta El\xc3\xad digu\xc3\xa9 a Anna, la muller d\'Elcan\xc3\xa0, que tendria un fill. I efectivament naix\xc3\xa9 el profeta Samuel, que serv\xc3\xad al Tabernacle fins a la seva destrucci\xc3\xb3, despr\xc3\xa9s de la mort d\'El\xc3\xad i els seus fills Ofn\xc3\xad i Pinh\xc3\xa0s. Segons la tradici\xc3\xb3 jueva, el Tabernacle va estar instal\xc2\xb7lat a la ciutat de Sil\xc3\xb3 durant 369 anys, fins que fou destru\xc3\xaft pels filisteus despr\xc3\xa9s de la batalla d\'Eben-A\xc3\xa8zer, i el Tabernacle fou traslladat a Nob. Segurament la ciutat fou reconstru\xc3\xafda, ja que el text b\xc3\xadblic diu uns pelegrins de Sil\xc3\xb3 en direcci\xc3\xb3 a Jerusalem es toparen amb Ixmael, fill de Netani\xc3\xa0, que els assassin\xc3\xa0.\n_START_SECTION_\nArqueologia\n_START_PARAGRAPH_\nL\'indret fou excavat per una expedici\xc3\xb3 danesa, devers l\'any 1929, que trob\xc3\xa0 unes muralles de l\'\xc3\xa8poca israelita (bronze), i darrerament unes noves excavacions han descobert el que sembla ser una esgl\xc3\xa9sia bizantina amb un mosaic on es pot veure el nom de Silo (el mosaic diu \xce\x9a\xce\x95\xce\x99\xce\xa5\xce\xa7\xce\x95 \xce\x95\xce\x9b\xce\x95\xce\x97\xce\xa3\xce\x9f\xce\x9d \xce\xa3\xce\x99\xce\x9b\xce\x9f\xce\xa5\xce\x9d \xce\x9a\xce\x91\xce\x99 \xce\xa4\xce\x9f\xce\xa5\xce\xa3 \xce\x91\xce\xa5\xce\xa4\xce\x97\xce\xa3 \xce\x9f\xce\x99\xce\x9a\xce\x97\xce\xa4\xce\x9f\xce\xa1\xce\x91\xce\xa3 \xce\x9a\xce\x95\xce\x99\xce\xa5\xce\xa7\xce\x95 \xce\x92\xce\x9f\xce\x97\xce\x98\xce\x99 \xce\xa4\xce\xa9 \xce\x94\xce\x9f\xce\xa5\xce\x9b\xce\xa9\xce\xa3\xce\x9f\xce\xa5). Els membres de l\'expedici\xc3\xb3 van \xc3\xa9sser assassinats pels \xc3\xa0rabs.\n_START_SECTION_\nSil\xc3\xb3 moderna\n_START_PARAGRAPH_\nDespr\xc3\xa9s de m\xc3\xa9s de dos mil cinc-cents anys la ciutat fou reconstru\xc3\xafda el 23 de gener de 1978 per un grup de jueus que pertanyien al "Gush Emunim", un grup pol\xc3\xadtic creat despr\xc3\xa9s de la Guerra dels Sis Dies per tal de poblar amb israelians els territoris que acabaven de conquerir. El grup fundador comptava vuit fam\xc3\xadlies i 40 estudiants de ieixiv\xc3\xa0, i fou encoratjat pel ministre d\'agricultura, i fou reconegut oficialment pel Govern a l\'any seg\xc3\xbcent, despr\xc3\xa9s d\'un atemptat._NEWLINE_Sil\xc3\xb3 t\xc3\xa9 una zona industrial i una zona d\'agricultura, amb vinyes i horts de cirerers i melicotoners._NEWLINE_A Sil\xc3\xb3 hi ha una ieixiv\xc3\xa0, dues escoles prim\xc3\xa0ries (una masculina i una femenina), diverses sinagogues (una d\'elles, a la barriada d\'El\xc3\xad ha-Cohen, \xc3\xa9s una r\xc3\xa8plica del Tabernacle) i un micv\xc3\xa9._NEWLINE_La poblaci\xc3\xb3 de Sil\xc3\xb3 \xc3\xa9s molt variada: a part dels membres del nucli, majorit\xc3\xa0riament nascuts a Israel, hi ha holandesos, francesos, nord-americans (dels EUA i Canad\xc3\xa0), mexicans, catalans, australians, russos (i ucra\xc3\xafnesos), et\xc3\xadops i peruans._NEWLINE_El cementiri de Sil\xc3\xb3 va \xc3\xa9sser inaugurat despr\xc3\xa9s de l\'atemptat del 28 d\'octubre de 1991 en el qual va morir Rahel Druc (i I\xc3\xa7hac Rof\xc3\xa9 que reposa a Jerusalem). Malhauradament, a la tomba d\'aquesta v\xc3\xadctima hem d\'afegir les de Iehud\xc3\xa0 X\xc3\xb3ham, de 5 mesos (05/06/01); Avi Sutton el 28 de maig del 2002; Xmuel Ieruixalmi, el 19 de juny del 2002; N\xc3\xb3am Apter el 27 de desembre del 2002; i Ionatan Eldar el 6 de mar\xc3\xa7 de 2008, tots ells v\xc3\xadctimes d\'atacs \xc3\xa0rab._NEWLINE_Com resposta a aquests atemptats foren fundats els pobles de Xevut Rahel i de Rehelim l\'any 1991, i la sinagoga de Midraix la-N\xc3\xb3ar en 2002, la sala d\'estudi de Mixqan Xil\xc3\xb3, tamb\xc3\xa9 en el 2002 i la sinagoga de Zikhron Yonatan en 2008, tot aix\xc3\xb2 a Sil\xc3\xb3.\n_START_SECTION_\nGeografia\n_START_PARAGRAPH_\nLa Sil\xc3\xb3 hist\xc3\xb2rica est\xc3\xa0 a uns 750 m. d\'altura, i all\xc3\xa0 mateix comen\xc3\xa7\xc3\xa0 el nucli modern, que s\'escamp\xc3\xa0 pel tur\xc3\xb3 prop\xc3\xa0 fins a una altura d\'uns 800 m. de manera que es crearen tres barriades: Nahlaot a la part m\xc3\xa9s baixa, El\xc3\xad ha-Cohen a la mitjana, i Ramat Xemuel a la superior._NEWLINE_La vall de Sil\xc3\xb3 la limita pel sud, i al nord hi ha una font d\'on comen\xc3\xa7a el torrent de Sil\xc3\xb3, que arriba fins al del Iarcon, que desemboca a la Mediterr\xc3\xa0nia, davora Tel Aviv._NEWLINE_\xc3\x89s una de les zones m\xc3\xa9s plujoses del centre d\'Israel, i molts d\'anys hi neva.'